钦定古今图书集成/明伦汇编/氏族典/第539卷 > 《渭南县志》 > 白察罕
## 钦定古今图书集成/明伦汇编/氏族典/第539卷 > 《渭南县志》 > 白察罕

按《元史察罕传》：“察罕，西域板勒纥城人也。父伯德那，
岁庚辰，国兵下西域，举族来归，事亲王旭烈，授河东
民赋副总管，因居河中猗氏县，后徙解州。察罕魁伟
颖悟，博览强记，通诸国字书。为行军府奥鲁千户。奥
鲁赤参政湖广，辟为蒙古都万户府知事。奥鲁赤进
平章，复辟为理问。至元二十八年，授枢密院经历。大”
德四年，中书省奏为武昌路治中，以治最闻，擢河南
省郎中。武宗即位，立仁宗为皇太子，授察罕詹事院
判，进佥詹事院事，改正奉大夫。至大元年，进太子府
正，迁家令。仁宗即位，拜中书参知政事。但总持纲维，
不屑细务，识者谓得大臣体。皇庆元年，进平章政事，
赐姓白氏。致仕八年，以寿终。子外家奴，武冈路总管；
李家奴，早卒；忽都笃，高邮府判官。